title: Maledictosuchus
text: Lo Maledictosuchus ye un chenero de la familia Metriorhynchidae, de lo suborden Thalattosuchia ("crocodilos de mar"), de lo superorden Crocodylomorpha y de la infraclase Archosauromorpha, que vivió en lo periodo Churasico. Ye representau por las especies Maledictosuchus riclaensis y Maledictosuchus nuyivijanan.
  
  La especie Maledictosuchus riclaensis ("crocodilo maldito riclano") fue descrita por Jara Parrilla-Bel, Mark T. Young, M. Moreno-Azanza y José Ignacio Canudo en 2013 a partir de fosils trobaus en lo barranco de la Paridera (termin municipal de Ricla, en la Val de Xalón), por un equipo formau por Monserrat Soria Verde, Concepción Gonzalvo y César Laplana, que en 1994 feban un estudio paleontolochico previo a las grans obras publicas que s'iban a fer a uns quantos kilometros de lo chacimiento pa la instalación de la linia de l'AVE entre Madrit y Zaragoza. Lo cranio trobau s'amuestra en lo Museu de Sciencias Naturals de la Universidat de Zaragoza como una de las suyas piezas mes emblematicas.
  
  Encara que no queda claro si este chacimiento paleontolochico ye en la formación Domenyo u en la formación Agreda, s'ha puesto datar con Ammonites. Lo livel biostratigrafico concreto de lo chacimiento corresponde a la biozona de Erymnoceras coronatum, en bell meyo de lo Callovián, un piso de lo Churasico meyo que encomenzó fa bells 166,1 millons d'anyos y remató fa bells 163,5.
  
  La especie Maledictosuchus nuyivijanan ye conoixida por fósils de la formación Sabinal de la cuenca de Tlaxiaco (Oaxaca, Mexico), de lo piso Kimmeridchián (Churasico superior).
  
  Referencias
  
  Bibliografía 
   Jara Parrilla-Bel, Mark T. Young, M. Moreno-Azanza y José Ignacio Canudo: The First Metriorhynchid Crocodylomorph from the Middle Jurassic of Spain, with Implications for Evolution of the Subclade Rhacheosaurini. Richard J. Butler, Editor, 2013.
  
  Maledictosuchus
  Organismos fósils descritos en Aragón